**Zīmējumu konkursa**

 **„Manas nākotnes Rail Baltica vilciens Rīgā”**

**nolikums**

**Konkursa mērķis:**

Aicināt bērnus izzināt, ka Rīgā top viens no nozīmīgākajiem Rail Baltica projekta posmiem Latvijā. Informēt, ka Latvijas galvaspilsētas Rīgas centrs drīz mainīsies. Rosināt pamanīt skaisto un noderīgo savā apkārtnē un novērtēt būvnieku darbu. Rosināt  bērnos un jauniešos radošo pašizpausmi un prasmi zīmējumā atklāt savas jūtas pret apkārtējo dzīves telpu, stiprinot piederības izjūtu savai valstij.

**Konkursa organizatori**

Pilnsabiedrība “BERERIX”, Rail Baltica projekta pasūtītājs Latvijā “Eiropas dzelzceļa līnijas”, akciju sabiedrība “Rīgas starptautiskā autoosta”.

**Konkursa dalībnieki**

Latvijas skolu, pirmsskolas izglītības iestāžu un interešu izglītības iestāžu audzēkņi.

**Konkursa noteikumi**

Zīmējumu konkursā piedalās bērni un jaunieši līdz 18 gadu vecumam no Latvijas izglītības iestādēm un iesniedz  pašu izstrādātu darbu – zīmējumu par tēmu „Manas nākotnes Rail Baltica vilciens Rīgā”. Zīmējumam jāatspoguļo Latvijas galvaspilsētas Rīgas centrs, kur tuvākā nākotnē kursēs Rail Baltica ātrumvilciens. Darbu jāiesniedz A4 vai A3 formātā. Tas var būt veidots jebkurā tehnikā, bet tā radīšanā nedrīkst izmantot datoru. Zīmējuma otrā pusē ir jānorāda autora vārds, uzvārds, vecums, skola, klase, var norādīt arī zīmēšanas pedagoga vārdu un uzvārdu, kurš iedvesmoja piedalīties konkursā, un kontaktinformāciju (e-pasts, tālrunis). Kā arī norādīt, kura ir mīļākā un iecienītākā atpūtas vai izklaides vieta, kur uzvaras gadījumā savu balvu vēlies izmantots.

**Darbu iesūtīšana:**

Zīmējumus līdz 2022. gada 25. maijam, ieskaitot, var nosūtīt pa pastu uz pilnsabiedrības “BERERIX” biroju uz adresi **Gogoļa ielā 3, Rīgā, LV-1547** ar norādi **“Bērnu zīmējumu konkursam”** vai sazinoties pa e-pastu info@bererix.com vai mob. tālr.26555927 var tikt izmantoti citi iesniegšanas veidi.

**Vērtēšanas kritēriji:**

* atbilstība tēmai un nolikuma nosacījumiem;
* mākslinieciskais izpildījums;
* oriģinalitāte;
* izpildījuma kvalitāte.

**Konkursa darbu izvērtēšana un rezultātu pasludināšana**

Zīmējumus izvērtēs konkursa žūrija: pilnsabiedrības “BERERIX” Uzraudzības padomes pārstāvis Guntis Āboltiņš - Āboliņš, “BERERIX” arhitektūras un ainavas dizaina koordinatore Emīlija Vanluka (*Emilie Van Look*), Rail Baltica projekta pasūtītājs Latvijā “Eiropas dzelzceļa līnijas” sabiedrisko attiecību komandas pārstāve Dace Andersone, AS “Rīgas starptautiskās autoostas” valdes priekšsēdētāja Vaira Gromule, gleznotājs un Latvijas Mākslas akadēmijas profesors Aleksejs Naumovs, māksliniece un vairāku bērnu grāmatu ilustrācijas autore Gita Treice.

**Apbalvošana un rezultātu pasludināšana**

Konkursa rezultāti un uzvarētāju vārdi tiks paziņoti svinīgā balvu pasniegšanas ceremonijā 2022. gada 1. jūnijā AS “Rīgas Starptautiskā autoosta” teritorijā pie *Rail Baltica* Rīgas Centrālā multimodālā satiksmes mezgla būvlaukuma.

Godalgotas vietas un balvas tiks piešķirtas labākajiem darbiem katrā vecuma grupā no 1 līdz 6 gadiem, no 7 līdz 14 gadiem un no 15 līdz 18 gadiem. Dalībnieku zīmējumu skaits nav ierobežots. Uzvarētāji saņems dāvanu kartes, kuras pilnsabiedrība “BERERIX” iegādāsies pēc nominantu izvēles Latvijas labākajās un iecienītākajās bērnu un jauniešu atrakciju un atpūtas vietās. Pirmās vietas laureāts saņems dāvanu karti 200,00 eiro vērtībā, otrās vietas laureāts 100,00 eiro vērtībā, bet trešās vietas laureāts - 70 eiro vērtībā. Būs arī pārsteigumu balvas un diplomi no konkursa rīkotājiem.

Godalgoto vietu un labākie autoru zīmējumi pēc tam tiks izstādīti pilsētvidē pie pilnsabiedrības “BERERIX” būvlaukuma būvžoga AS “Rīgas Starptautiskā autoosta” teritorijā.

Iesniedzot darbu, dalībnieka vecāki un pedagogi piekrīt, ka organizatori var izmantot konkursa darbu jebkuros plašsaziņas līdzekļos pilnā apjomā vai atsevišķas darba daļas bez īpašas saskaņošanas, tai skaitā fotogrāfijās, izmantot ar konkursu saistītos drukas darbos, video ierakstos, publiski pārraidīt televīzijā neierobežotā apjomā un laika periodā Latvijā. Iesniedzot darbu, dalībnieka vecāki un pedagogi piekrīt, ka godalgotas vietas iegūšanas gadījumā, konkursa darbs tiek publicēts kopā ar tā autora vārdu, uzvārdu, skolas nosaukumu un klasi jebkuros plašsaziņas līdzekļos.

Kontaktinformācija:

Baiba Kantiņa, BERERIX komunikācijas pārstāve, mob.tālr.26555927, e-pasts baiba@jazzagency.com